Robert Hardy

Timothy Sydney Robert Hardy (født 29. oktober 1925 i Cheltenham i Gloucestershire i England, død 3. august 2017 i Northwood i London) var en britisk skuespiller og historiker.

Han ble valgt til «fellow» i Society of Antiquaries. Hardy var militærhistoriker og ledende ekspert på langbuen kjent blant annet fra slaget ved Agincourt. Han ble en anerkjent spesialist på langbuen som han fikk interesse for som gutt da han fant to langbuer på loftet. Han skrev to bøker om langbuens historie og presenterte en dokumentar på BBC om temaet. Ti års forskning lå til grunn for Hardys første bok (1976) om langbuen. Hardy medvirket som rådgiver ved hevingen av «Mary Rose».

Hardy ble særlig kjent gjennom filmatiseringen av Harry Potter, gjennom den langvarige BBC-serien All Creatures Great and Small og for å ha fremstilt Winston Churchill flere ganger. Han ble utnevnt til kommandør av Order of the British Empire i 1981 for sitt virke som skuespiller. Han var kjent for å fremstå både brysk og verdig.

Liv og virke

Bakgrunn

Robert Hardy ble født i Cheltenham der hans far Henty Harrison Hardy var rektor ved Cheltenham College. Moren var Jocelyn (født Dugdale). Robert gikk på Rugby School og så på Magdalen College ved universitetet i Oxford. Universitetsstudiene fikk et avbrekk under annen verdenskrig da han tjenestegjorde i Royal Air Force. Han fortsatte etterpå ved Oxford og tok en grad i litteratur. Blant hans lærere var C.S. Lewis og J.R.R. Tolkien.

Skuespiller
Han begynte sin karriere som klassisk skuespiller med opptredener i blant annet Shakespeares The Life of King Henry the Fifth på scenen, og An Age of Kings (1960) på TV.

Det var mens han opptrådte som Henrik V at Hardy utviklet interesse for middelaldersk krigføring, og senere skrev og ledet han en TV-sendt dokumentar om emnet slaget ved Agincourt.

Opp igjennom årene spilte Hardy en mengde roller innen TV og film. Hans mest kjente rolle var som «Siegfrid Farnon» i TV-serien All Creatures Great and Small (1978–1990), og som Winston Churchill i flere produksjoner. Hardy fremstilte også Franklin D. Roosevelt i fjernsynsfilmen Bertie and Elizabeth (2002). Han spilte også Robert Dudley i Elizabeth R, og prins Albert i Edward the Seventh. Han fikk en av hovedrollene i filmen Fornuft og følelser fra 1995. Hans siste rolle var som magiminister «Kornelius Bloeuf» i Harry Potter-filmene.

Publikasjoner 
 Hardy, Robert (2011): The Military Archery at Neville's Cross 1346, ss. 622-32 i Weapons of Warre: The Armaments of the Mary Rose. vol. 3 redigert av Alexzandra Hildred, Portsmouth.
 Robert Hardy: Longbow: A Social and Military History. Cambridge: Patrick Stephens, 1976
 Matthew Strickland and Robert Hardy: The great warbow: a history of the military archer New York, History Press, 2005. ISBN 9780750931670

Filmografi

The Spy Who Came in from the Cold (1965) som Dick Carlton
Berserk! (1967) som Supt. Brooks
Hvordan jeg vant krigen (1967) som britisk general
Psychomania (1971) .... Chief Inspector Hesseltine
10 Rillington Place (1971) som Malcolm Morris
Den unge eventyrer (1972) som headmaster
Demons of the Mind (1972) som Zorn
Gawain and the Green Knight (1973) som Sir Bertilak
Yellow Dog (1973) som Alexander
The Gathering Storm (1974) som Joachim von Ribbentrop
The Zany Adventures of Robin Hood (1984) som Kong Richard
The Shooting Party (1985) som Lord Bob Lilburn
Paris by Night (1988) som Adam Gillvray
Mary Shelley's Frankenstein (1994) som Professor Krempe
A Feast at Midnight (1995) som Headmaster
Fornuft og følelser (1995) som Sir John Middleton
Gulliver's Travels (1996) som Dr. Parnell
Mrs. Dalloway (1997) som Sir William Bradshaw
The Tichborne Claimant (1998) som Lord Rivers
An Ideal Husband (1998) som Lord Caversham
The 10th Kingdom (2000) som Chancellor Griswold
The Gathering (film) (2002) som The Bishop
Gutten med prompebuksene (2002) som legen
Harry Potter og mysteriekammeret (film) (2002) som Kornelius Bloeuf
Harry Potter og fangen fra Azkaban (film) (2004) som Kornelius Bloeuf
Harry Potter og ildbegeret (film) (2005) som Kornelius Bloeuf
Lassie (2005) (2005) som Murray
Harry Potter og Føniksordenen (film) (2007) som Kornelius Bloeuf
Margaret (film) (2009) som Willie Whitelaw
Churchill: 100 Days That Saved Britain (TV, 2015) som Winston Churchill

Referanser

Eksterne lenker 

 

Engelske skuespillere
Skuespillere i Harry Potter-filmer
Personer fra Cheltenham